PMIndiaData/PMIndiaSum huggingface dataset:
କୁଲଦୀପ ନାୟାରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ବରିଷ୍ଠ ପତ୍ରକାର ତଥା ରାଜ୍ୟସଭାର ପୂର୍ବତନ ସଦସ୍ୟ କୁଲଦୀପ ନାୟାରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକପ୍ରକାଶ କରିଛନ୍ତି । “କୁଲଦୀପ ନାୟାର ହେଉଛନ୍ତି ଆମ ସମୟର ଜଣେ ପ୍ରଖ୍ୟାତ ବୁଦ୍ଧିଜୀବି । ସେ କେତେ ଦଶନ୍ଧି ଧରି ତାଙ୍କ କାର୍ଯ୍ୟକାଳ ମଧ୍ୟରେ ନିର୍ଭିକ ଏବଂ ସିଧାସଳଖ ଭାବେ ନିଜସ୍ୱ ମୌଳିକ ମତ ପ୍ରକାଶ କରିଆସିଛନ୍ତି । ଜରୁରୀକାଳୀନ ପରିସ୍ଥିତିକୁ ତାଙ୍କର ଦୃଢ଼ ବିରୋଧ, ଜନସାଧାରଣଙ୍କ ସେବା ଏବଂ ଏକ ଉନ୍ନତ ଭାରତ ପାଇଁ ତାଙ୍କ ସଂକଳ୍ପ ସଦାସର୍ବଦା ସ୍ମରଣୀୟ ରହିବ । ତାଙ୍କ ବିୟୋଗରେ ମୁଁ ମର୍ମାହତ । ଏଥିପାଇଁ ଗଭୀର ଶୋକପ୍ରକାଶ କରୁଛି,”ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଏଫଆଇଏସ ଆନ୍ତର୍ଜାତିକ ସ୍କିଇଂ ପ୍ରତିଯୋଗୀତାରେ ଭାରତର ପ୍ରଥମ ପଦକ ବିଜେତା ଆଞ୍ଚଲ ଠାକୁରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ତୁର୍କୀରେ ଅନୁଷ୍ଠିତ ଏଫଆଇଏସ ଆନ୍ତର୍ଜାତିକ ସ୍କିଇଂ ପ୍ରତିଯୋଗୀତାରେ ଭାରତର ପ୍ରଥମ ପଦକ ବିଜେତା ଆଞ୍ଚଲ ଠାକୁରଙ୍କୁ ଅଭିନନ୍ଦନ ଜଣାଇଛନ୍ତି । “ଆଞ୍ଚଲ ଠାକୁର ତୁମେ ଆନ୍ତର୍ଜାତିକ ସ୍କିଇଂରେ ପଦକ ଜିଣିବା ବହୁତ ଖୁସିର କଥା । ତୁର୍କୀରେ ଅନୁଷ୍ଠିତ ଏଫଆଇଏସ ଆନ୍ତର୍ଜାତିକ ସ୍କିଇଂ ପ୍ରତିଯୋଗୀତାରେ ଆପଣଙ୍କର ଐତିହାସିକ ସଫଳତା ଦେଶ ପାଇଁ ଆନନ୍ଦ ଓ ଉଲ୍ଲାସ ଆଣି ଦେଇଛି । ଆପଣଙ୍କ ଭବିଷ୍ୟତ ପ୍ରୟାସ ଆହୁରି ଉତ୍ତମ ହେଉ ବୋଲି ବହୁତ ବହୁତ ଶୁଭକାମନା’’, ଏହା କହିଛନ୍ତି ପ୍ରଧାନମନ୍ତ୍ରୀ ।
ଜାତିସଂଘ ଜଳବାୟୁ ପରିବର୍ତ୍ତନ ଫ୍ରେମୱାର୍କ ସମ୍ମିଳନୀରେ ଭାରତର ଦ୍ୱିତୀୟ ସଦ୍ୟତମ ଦ୍ୱିବାର୍ଷିକୀ ରିପୋର୍ଟ ଉପସ୍ଥାପନକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଜାତିସଂଘ ଜଳବାୟୁ ପରିବର୍ତ୍ତନ ଫ୍ରେମୱାର୍କ(ଢାଞ୍ଚା) ସମ୍ମିଳନୀ(ୟୁଏନଏଫସିସିସି)ର ଦାୟିତ୍ୱ ନିର୍ବାହ ଅନ୍ତର୍ଗତ ଭାରତର ଦ୍ୱିତୀୟ ସଦ୍ୟତମ ଦ୍ଵିବାର୍ଷିକୀ ରିପୋର୍ଟ(ବିୟୁଆର)କୁ ସମ୍ମିଳନୀରେ ଉପସ୍ଥାପନ କରିବା ପାଇଁ ମଞ୍ଜୁରି ମିଳିଛି । ବିଶେଷତ୍ୱ : 1- ୟୁଏନଏଫସିସିସ ସମ୍ମିଳନୀରେ ଭାରତର ଉପସ୍ଥାପିତ ପ୍ରଥମ ଦ୍ୱିବାର୍ଷିକୀ ରିପୋର୍ଟର ସଦ୍ୟତମ ସ୍ୱରୂପ ହେଉଛି ଦ୍ୱିତୀୟ ଦ୍ୱିବାର୍ଷିକୀ ରିପୋର୍ଟ । ଦ୍ୱିବାର୍ଷିକୀ ସଦ୍ୟତମ ରିପୋର୍ଟର 5ଟି ପ୍ରମୁଖ ଉପାଦାନ ହେଉଛି : ରାଷ୍ଟ୍ରୀୟ ପାରିପାର୍ଶ୍ଵିକୀ, ରାଷ୍ଟ୍ରୀୟ ଗ୍ରୀନ୍ ହାଉସ ଗ୍ୟାସ, ଲଘୁକରଣ ଆଧାରିତ କାର୍ଯ୍ୟ, ଅର୍ଥ, ପ୍ରଯୁକ୍ତିବିଦ୍ୟା ଓ ସାମର୍ଥ୍ୟ ଗଠନ ସମ୍ବନ୍ଧୀୟ ଆବଶ୍ୟକତା ତଥା ସମର୍ଥନ ପ୍ରାପ୍ତି ଓ ଘରୋଇ ତଦାରଖ, ରିପୋର୍ଟିଂ ଓ ଯାଞ୍ଚ(ଏମଆରଭି) ଆଧାରିତ ବ୍ୟବସ୍ଥା । 2– ରାଷ୍ଟ୍ରୀୟସ୍ତରରେ କରାଯାଇଥିବା ବିଭିନ୍ନ ଅଧ୍ୟୟନ ଆଧାରରେ ଦ୍ୱିବାର୍ଷିକୀ ସଦ୍ୟତମ ରିପୋର୍ଟ(ବିୟୁଆର) ପ୍ରସ୍ତୁତ କରାଯାଇଛି । 3- ବିୟୁଆରର ବିଭିନ୍ନ ସ୍ତରରେ ସମୀକ୍ଷା ପ୍ରକ୍ରିୟା ଦ୍ୱାରା ହୋଇଛି । ଅତିରିକ୍ତ ସଚିବ( ଜଳବାୟୁ ପରିବର୍ତ୍ତନ)ଙ୍କ ଅଧ୍ୟକ୍ଷତାରେ ବିଶେଷଜ୍ଞଙ୍କ ଟେକ୍ନିକାଲ ପରାମର୍ଶ କମିଟି ଓ ସଚିବ(ଇଏଫ ଆଣ୍ଡ ସିସି)ଙ୍କ ଅଧ୍ୟକ୍ଷତାରେ ନ୍ୟାସନାଲ ଷ୍ଟିୟରିଂ କମିଟି ଦ୍ୱାରା କରାଯାଇଥିବା ସମୀକ୍ଷା । ରାଷ୍ଟ୍ରୀୟ ଷ୍ଟିୟରିଂ କମିଟି ହେଉଛି ଏକ ଆନ୍ତଃ ମନ୍ତ୍ରଣାଳୟ ପରିଷଦ ଯେଉଁଥିରେ ନୀତି ଆୟୋଗ, କୃଷି ଗବେଷଣା ଓ ଶିକ୍ଷା, କୃଷି ସମବାୟ ଓ କୃଷକ କଲ୍ୟାଣ, ଅର୍ଥନୀତିକ ବ୍ୟାପାର, ବୈଦେଶିକ ବ୍ୟାପାର, ନବୀନ ଓ ଅକ୍ଷୟ ଶକ୍ତି,, ବିଜ୍ଞାନ ଓ ପ୍ରଯୁକ୍ତିବିଦ୍ୟା, କୋଇଲା, ବିଦ୍ୟୁତ, ରେଳବାଇ ବୋର୍ଡ, ସଡ଼କ ପରିବହନ ଓ ରାଜପଥ, ଜାହାଜ ଚଳାଚଳ, ପେଟ୍ରୋଲିୟମ ଓ ପ୍ରାକୃତିକ ଗ୍ୟାସ, ଜଳସମ୍ପଦ, ନଦୀ ବିକାଶ ଓ ଗଙ୍ଗା ପୁନରୁଦ୍ଧାର, ସ୍ୱାସ୍ଥ୍ୟ ଓ ପରିବାର କଲ୍ୟାଣ, ଭୂବିଜ୍ଞାନ ମନ୍ତ୍ରଣାଳୟ, ଗ୍ରାମ୍ୟ ଉନ୍ନୟନ, ଗୃହନିର୍ମାଣ ଓ ସହରାଂଚଳ ବ୍ୟାପାର, ଶିଳ୍ପ ନୀତି ଓ ସମ୍ବର୍ଦ୍ଧନ, ବାଣିଜ୍ୟ ଓ ଶିଳ୍ପ ମନ୍ତ୍ରଣାଳୟ, ଇସ୍ପାତ, ବେସାମରିକ ବିମାନ ଚଳାଚଳ, ପରିସଂଖ୍ୟାନ ଓ କାର୍ଯ୍ୟକ୍ରମ କାର୍ଯ୍ୟକାରିତା ଏବଂ ଭାରତୀୟ ପାଣିପାଗ ବିଭାଗ ସାମିଲ ଅଛନ୍ତି । ସମୀକ୍ଷା ପ୍ରକ୍ରିୟା ଆଧାରରେ ସମସ୍ତ ସଂଶୋଧନ ଓ ପ୍ରାସଙ୍ଗିକ ଟିପ୍ପଣୀକୁ ଦୃଷ୍ଟିରେ ରଖି ଦ୍ୱିତୀୟ ଦ୍ୱିବାର୍ଷିକୀ ସଦ୍ୟତମ ରିପୋର୍ଟ(ବିୟୁଆର)କୁ ଚୂଡ଼ାନ୍ତ ରୂପ ଦିଆଯାଇଛି । 4- 2014 ମସିହାରେ ଭାରତର ସମସ୍ତ ଗତିବିଧିରୁ ମୋଟ 26,07,488 ଗିଗା ଗ୍ରାମ(ସିସି-2 ସମତୁଲ୍ୟ-ପ୍ରାୟ 2.607 ବିଲିୟନ ଟନ ) (ଏଲୟୁଏଲୟୁସିଏଫକୁ ଛାଡ଼ି) ଗ୍ରୀନ୍ ହାଉସ ଗ୍ୟାସ ଉତ୍ସର୍ଜନ ହୋଇଥିଲା । ଏଲୟୁଏଲୟୁସିଏଫକୁ ସାମିଲ କରିବା ପରେ ମୋଟ ଉତ୍ସର୍ଜନ 23,06,295 ଗିଗା ଗ୍ରାମ(କାର୍ବନ ଡାଇଅକ୍ସାଇଡ୍ ସମତୁଲ୍ୟ- ପ୍ରାୟ2.306 ବିଲିୟନ ଟନ୍) ହୋଇଥିଲା । ମୋଟ ଉତ୍ସର୍ଜନରେ ଶକ୍ତି କ୍ଷେତ୍ରର ଭାଗିଦାରୀ 73 ପ୍ରତିଶତ, ଆଇପିପିୟୁର 8 ପ୍ରତିଶତ, କୃଷିର 16 ପ୍ରତିଶତ ଓ ବର୍ଜ୍ୟବସ୍ତୁ କ୍ଷେତ୍ରର 3 ପ୍ରତିଶତ ରହିଛି । ଜଙ୍ଗଲଜମି, କୃଷିଜମି ଓ ଜନସଂଖ୍ୟାର କାର୍ବନ ସିଙ୍କ୍ ପ୍ରୟାସରୁ ଉତ୍ସର୍ଜନରେ 12 ପ୍ରତିଶତ ହ୍ରାସ ହୋଇଛି । 2014 ମସିହାରେ ଭାରତର ଗ୍ରୀନ୍ ହାଉସ ଗ୍ୟାସ ଉତ୍ସର୍ଜନ ତାଲିକା ନିମ୍ନରେ ପ୍ରଦାନ କରାଗଲା । ଶକ୍ତି କ୍ଷେତ୍ରରେ 19,09,765.74 ଗିଗା ଗ୍ରାମ କାର୍ବନ ଡାଇଅକ୍ସାଇଡ୍ ସମୁତଲ୍ୟ ଉତ୍ସର୍ଜନ ହୋଇଥିବାବେଳେ ଉଦ୍ୟୋଗିକ ପ୍ରକ୍ରିୟା ଓ ଉତ୍ପାଦନ ଉପଯୋଗରେ 2,02,277.69 ଗିଗା ଗ୍ରାମ, କୃଷି କ୍ଷେତ୍ରରେ 4,17,217.69 ଗିଗା ଗ୍ରାମ, ବର୍ଜ୍ୟବସ୍ତୁ 78.227.15 ଗିଗା ଗ୍ରାମ, ଜମିର ଉପଯୋଗ ଓ ଜମି ଉପଯୋଗରେ ପରିବର୍ତ୍ତନ ଏବଂ ବନୀକରଣ(ଏଲୟୁଏଲୟୁସିଏଫ)ରେ -3.01.192.69 ଗିଗା ଗ୍ରାମ ଏବଂ ମୋଟ(ଏଲୟୁଏଲୟୁସିଏଫକୁ ଛାଡ଼ି) 26,07,488.12 ଗିଗା ଗ୍ରାମ ଓ ମୋଟ(ଏଲୟୁଏଲୟୁସିଏଫକୁ ମିଶାଇ) 23.06,295.43 ଗିଗା ଗ୍ରାମ ରହିଥିଲା । ମୁଖ୍ୟ ପ୍ରଭାବ : ପ୍ରତିବଦ୍ଧତାକୁ କାର୍ଯ୍ୟକାରୀ ସମ୍ବନ୍ଧରେ ସୂଚନା ପ୍ରଦାନ କରିବାର ଦାୟିତ୍ୱ ଭାରତ ଉପରେ ରହିଛି । ଦ୍ୱିତୀୟ ଦ୍ୱିବାର୍ଷିକୀ ସଦ୍ୟତମ ରିପୋର୍ଟ ଉପସ୍ଥାପନ ଦ୍ୱାରା ସମ୍ମିଳନୀର ସଦସ୍ୟ ରାଷ୍ଟ୍ର ଭାବେ ଭାରତ ଦାୟିତ୍ୱ ନିର୍ବାହ କରିବ ।
ଜାତୀୟ ଡିଜିଟାଲ ସଂଚାର ନୀତି-2018କୁ କ୍ୟାବିନେଟ ଅନୁମୋଦନ

ପ୍ରତ୍ୟେକ ଭାରତୀୟ ନାଗରିକଙ୍କୁ 50 ଏମବିପିଏସର ସାମୂହିକ ବ୍ରଡବ୍ୟାଣ୍ଡ ଯୋଗାଯୋଗ ସଂଯୋଗ ପ୍ରଦାନର ଲକ୍ଷ୍ୟ ପ୍ରତି ଗ୍ରାମପଞ୍ଚାୟତକୁ ମିଳିବ 1 ଜିବିପିଏସ ସଂଯୋଗ ସଂଚାର ପହଁଚିନଥିବା ଅଂଚଳକୁ ସୁନିଶ୍ଚିତ କରାଯିବ ବ୍ରଡବ୍ୟାଣ୍ଡ ଡିଜିଟାଲ କ୍ଷେତ୍ରରେ 100 ବିଲିୟନ ଡଲାର ନିବେଶ ଆକୃଷ୍ଟ କରିବା ପାଇଁ ଲକ୍ଷ୍ୟ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଜି ଜାତୀୟ ଡିଜିଟାଲ ସଂଚାର ନୀତି-2018(ଏନଡିସିପି-2018)କୁ ଅନୁମୋଦନ କରିଛନ୍ତି । ଏଥିସହିତ ଟେଲିକମ ଆୟୋଗଙ୍କ ନାମ ପରିବର୍ତ୍ତନ ହୋଇ “ଡିଜିଟାଲ ସଂଚାର ଆୟୋଗ” କରାଯାଇଛି । ପ୍ରଭାବ : ଉଦ୍ୟୋଗ ଏବଂ ନାଗରିକମାନଙ୍କ ସୂଚନା ଏବଂ ସଂଚାର ଆବଶ୍ୟକତାକୁ ପୂରଣ ଜରିଆରେ ଭାରତକୁ ଏକ ସଶକ୍ତ ଡିଜଟାଲ ଅର୍ଥବ୍ୟବସ୍ଥା ଏବଂ ସମାଜରେ ପରିଣତ କରିବା ଉଦ୍ଦେଶ୍ୟରେ ଏନଡିସିପି-2018 ନୀତି ପ୍ରଣୟନ କରାଯାଇଛି । ସର୍ବବ୍ୟାପୀ, ନମନୀୟ ଏବଂ ଶସ୍ତା ଡିଜିଟାଲ ଭିତ୍ତିଭୂମି ତଥା ସେବା ପ୍ରତିଷ୍ଠା ମାଧ୍ୟମରେ ଏହା କରାଯିବ । ‘ଉପଭୋକ୍ତାଙ୍କ ପ୍ରତି ଲକ୍ଷ୍ୟବଦ୍ଧ’ ଏବଂ ‘ଆପ୍ଲିକେସନ ପରିଚାଳିତ’ ଏନଡିସିପି-2018 5-ଜି, ଆଇଓଟି, ଏମଟୁଏମ ଆଦି ଅତ୍ୟାଧୁନିକ ପ୍ରଯୁକ୍ତିର ଶୁଭାରମ୍ଭ ପରେ ନୂତନ ଉପାୟ ଏବଂ ଅଭିନବୀକରଣ ଦିଗରେ ବାଟ କଢ଼େଇ ନେବ, ଯାହା ଭାରତରେ ଟେଲିକମ କ୍ଷେତ୍ରକୁ ପରିଚାଳନା କରିବ । ଲକ୍ଷ୍ୟ : ଏହି ନୀତିର ପ୍ରମୁଖ ଲକ୍ଷ୍ୟଗୁଡ଼ିକ ହେଲା : ସମସ୍ତଙ୍କ ପାଇଁ ବ୍ରଡବ୍ୟାଣ୍ଡ; ଡିଜିଟାଲ ସଂଚାର କ୍ଷେତ୍ରରେ 4 ନିୟୂତ ଅତିରିକ୍ତ ନିଯୁକ୍ତି ସୁଯୋଗ ସୃଷ୍ଟି କରିବା; ଭାରତର ଜିଡିପିରେ ଡିଜିଟାଲ ସଂଚାର କ୍ଷେତ୍ରର ଯୋଗଦାନ 2017ରେ 6 ପ୍ରତିଶତ ଥିବା ବେଳେ ଏହାକୁ 8ପ୍ରତିଶତକୁ ସମ୍ପ୍ରସାରିତ କରିବା । ଆଇଟିୟୁର ଆଇସିଟି ବିକାଶ ସୂଚକାଙ୍କରେ ଭାରତର ସ୍ଥାନ 2017ରେ 134ରେ ଥିବା ବେଳେ ଏହାକୁ ଶ୍ରେଷ୍ଠ 50ଟି ଦେଶ ମଧ୍ୟରେ ସାମିଲ କରିବା । ବିଶ୍ୱ ମୂଲ୍ୟ ଶୃଙ୍ଖଳରେ ଭାରତର ଯୋଗଦାନକୁ ସମ୍ପ୍ରସାରିତ କରିବା; ଏବଂ ଡିଜିଟାଲ ସାର୍ବଭୌମତ୍ୱ ସୁନିଶ୍ଚିତ କରିବା ତଥା ଏହି ଲକ୍ଷ୍ୟ 2022 ସୁଦ୍ଧା ହାସଲ କରାଯିବ । ବୈଶିଷ୍ଟ୍ୟ : ନୀତିର ଲକ୍ଷ୍ୟ ହେଉଛି- ପ୍ରତ୍ୟେକ ନାଗରିକଙ୍କୁ ସେକେଣ୍ଡ ପ୍ରତି 50 ଏମବି/ବେଗର ସାମୂହିକ ବ୍ରଡବ୍ୟାଣ୍ଡ ସଂଯୋଗ ଯୋଗାଇ ଦେବା; ସମସ୍ତ ଗ୍ରାମପଂଚାୟତକୁ 2020 ସୁଦ୍ଧା ସେକେଣ୍ଡ ପ୍ରତି 1 ଜିବି ଏବଂ 2022 ସୁଦ୍ଧା ସେକେଣ୍ଡ ପ୍ରତି 10 ଜିବି ସ୍ପିଡର ବ୍ରଡବ୍ୟାଣ୍ଡ ସଂଯୋଗ ପ୍ରଦାନ କରିବା; ଅପହଁଚ ଇଲାକାରେ ସଂଯୋଗ ସୁନିଶ୍ଚିତ କରିବା; ଡିଜିଟାଲ ଯୋଗାଯୋଗ କ୍ଷେତ୍ରରେ 100 ବିଲିୟନ ଆମେରିକୀୟ ଡଲାରର ନିବେଶ ଆକୃଷ୍ଟ କରିବା; ନୂଆ ଯୁଗର ଦକ୍ଷତା ବିକାଶ ପାଇଁ 1 ନିୟୁତ ଶ୍ରମଶକ୍ତିଙ୍କୁ ତାଲିମ ଦେବା; 5 ବିଲିୟନ ସଂଯୁକ୍ତ ଡିଭାଇସ ସହିତ ଆଇଓଟି ବ୍ୟବସ୍ଥାକୁ ସମ୍ପ୍ରସାରିତ କରିବା; ଡିଜିଟାଲ ସଂଚାର ପାଇଁ ଏକ ବିସ୍ତୃତ ଡାଟା ସୁରକ୍ଷା ବ୍ୟବସ୍ଥା ପ୍ରତିଷ୍ଠା କରିବା ଯାହା ଗୋପନୀୟତା, ସ୍ୱଅଧିକାର ଏବଂ ବ୍ୟକ୍ତିଗତ ପସନ୍ଦକୁ ସୁରକ୍ଷା ପ୍ରଦାନ କରୁଥିବ; ବିଶ୍ୱ ଡିଜିଟାଲ ଅର୍ଥବ୍ୟବସ୍ଥାରେ ଭାରତର ପ୍ରଭାବୀ ଅଂଶଗ୍ରହଣ ପାଇଁ ବ୍ୟବସ୍ଥା କରିବା । ଆବଶ୍ୟକ ସଂସ୍ଥାଗତ ବ୍ୟବସ୍ଥା ଜରିଆରେ ନାଗିରକମାନଙ୍କ ପାଇଁ ସୁରକ୍ଷିତ ଏବଂ ନିରାପଦ ଡିଜିଟାଲ ସଂଚାର ଭିତ୍ତିଭୂମି ଓ ସେବା ସୁନିଶ୍ଚିତ କରିବା ଦିଗରେ ଉତ୍ତରଦାୟିତ୍ୱ ସୁନିଶ୍ଚିତ କରିବା । ଡିଜିଟାଲ ସଂଚାର ଭିତ୍ତିଭୂମି ଏବଂ ସେବାକୁ ସୁରକ୍ଷିତ ରଖିବା । ରଣନୀତି : ଏହି ନୀତି ସମର୍ଥନ କରୁଛି : ଏକ ଜାତୀୟ ଫାଇବର ପ୍ରାଧିକରଣ ସୃଷ୍ଟି କରିବା ମାଧ୍ୟମରେ ଜାତୀୟ ଡିଜିଟାଲ ଗ୍ରୀଡର ପ୍ରତିଷ୍ଠା; ସମସ୍ତ ନୂଆ ସହର ଏବଂ ରାଜପଥ ପ୍ରକଳ୍ପରେ ସାଧାରଣ ସେବା ଲାଇନ ଏବଂ ୟୁଟିଲିଟି କରିଡର ପ୍ରତିଷ୍ଠା କରିବା । ମାର୍ଗର ସାଧାରଣ ଅଧିକାର, ବ୍ୟୟ ଏବଂ ସମୟସୀମାର ମାନକୀକରଣ ପାଇଁ କେନ୍ଦ୍ର, ରାଜ୍ୟ ଏବଂ ସ୍ଥାନୀୟ ପ୍ରଶାସନ ମଧ୍ୟରେ ସହଯୋଗୀ ସଂସ୍ଥାଗତ ମେକାନିଜମ ସୃଷ୍ଟି କରିବା; ଅନୁମୋଦନ ପାଇଁ ବାଧକ ଦୂର କରିବା; ଏବଂ ପରବର୍ତ୍ତୀ ପିଢ଼ି ନେଟୱାର୍କର ମୁକ୍ତ ଗ୍ରହଣୀୟତା ପାଇଁ ସୁବିଧା ଯୋଗାଇ ଦେବା ।
ପ୍ରଧାନମନ୍ତ୍ରୀ ଆବାସ ଯୋଜନା ହିତାଧିକାରୀଙ୍କ ସାମୁହିକ ଇ-ଗୃହ ପ୍ରବେଶ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ;

ଗୁଜରାଟର ବାଲସାଦ ଜିଲ୍ଲା ଅନ୍ତର୍ଗତ ଜୁଜୱା ଗ୍ରାମରେ ଆୟୋଜିତ ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀମାନଙ୍କ ସାମଗ୍ରୀକ ଇ-ଗୃହ ପ୍ରବେଶ କାର୍ଯ୍ୟକ୍ରମରେ ହଜାର ହଜାର ଜନସାଧାରଣଙ୍କ ସହିତ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗଦେଇଥିଲେ । ରାଜ୍ୟର 26ଟି ଜିଲ୍ଲାରେ ଏକ ଲକ୍ଷରୁ ଅଧିକ ଆବାସ ଏହି ଅବସରରେ ହିତାଧିକାରୀମାନଙ୍କୁ ବଂଟନ କରାଯାଇଥିଲା । ବିଭିନ୍ନ ଜିଲ୍ଲାର ହିତାଧିକାରୀମାନେ ଭିଡିଓ ଲିଙ୍କ ଜରିଆରେ ଯୋଡ଼ି ହୋଇଥିଲେ ଏବଂ ପ୍ରଧାନମନ୍ତ୍ରୀ ସେମାନଙ୍କ ମଧ୍ୟରୁ କେତେକଙ୍କ ସହିତ ଆଲୋଚନା କରିଥିଲେ । ଏହି କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ବିଭିନ୍ନ ଯୋଜନା ଯଥା ଦୀନଦୟାଲ ଉପାଧ୍ୟାୟ ଗ୍ରାମୀଣ କୌଶଳ ବିକାଶ ଯୋଜନା, ମୁଖ୍ୟମନ୍ତ୍ରୀ ଗ୍ରାମୋଦୟ ଯୋଜନା ଏବଂ ଜାତୀୟ ଗ୍ରାମୀଣ ଜୀବିକା ମିଶନର ହିତାଧିକାରୀମାନଙ୍କୁ ପ୍ରମାଣପତ୍ର ଏବଂ ନିଯୁକ୍ତି ପତ୍ର ବଂଟନ କରିଥିଲେ । ସେ ମହିଳା ବ୍ୟାଙ୍କ ପ୍ରତିନିଧିମାନଙ୍କୁ ମଧ୍ୟ ନିଯୁକ୍ତି ପତ୍ର ଏବଂ ମିନି ଏଟିଏମ ବଂଟନ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ଆସ୍ଟୋଲ ଜଳ ଯୋଗାଣ ଯୋଜନାର ଭିତ୍ତିପ୍ରସ୍ତର ସ୍ଥାପନ କରିଥିଲେ । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଆଗକୁ ରକ୍ଷା ବନ୍ଧନ ପର୍ବ ଆସୁଛି । ସେ କହିଥିଲେ ଯେ 1 ଲକ୍ଷରୁ ଅଧିକ ମହିଳା ସେମାନଙ୍କ ନାମରେ ଆବାସ ପାଇଥିବା ଜାଣି ସେ ସନ୍ତୁଷ୍ଟ । ଏହା ସେମାନଙ୍କ ପାଇଁ ରକ୍ଷା ବନ୍ଧନର ଉପହାର । ସେ କହିଥିଲେ ଏକ ନୂଆ ବାସଗୃହ, ନୂଆ ସ୍ୱପ୍ନ ନେଇ ଆସେ ଏବଂ ସେହି ସ୍ୱପ୍ନକୁ ହାସଲ କରିବା ଲାଗି ପରିବାରରେ ଏକ ନୂତନ ସମ୍ମିଳିତ ଉତ୍ସାହ ଆଣିଥାଏ । ଇ-ଗୃହ ପ୍ରବେଶ ସମୟରେ ଆଜି ଦେଖାଯାଉଥିବା ଆବାସଗୁଡ଼ିକ ଉନ୍ନତମାନର ବୋଲି ହୃଦବୋଧ କରି ସେ କହିଥିଲେ ଯେ କୌଣସି ମଧ୍ୟସ୍ଥଙ୍କ ସମ୍ପୃକ୍ତି ନଥିବା କାରଣରୁ ଏହା ସମ୍ଭବ ହୋଇଛି । ସେ ଦୋହରାଇଥିଲେ ଯେ କେନ୍ଦ୍ର ସରକାର ଲକ୍ଷ୍ୟ “ସମସ୍ତଙ୍କ ପାଇଁ ଆବାସ” 2022 ସୁଦ୍ଧା ହାସଲ କରାଯିବ । ପ୍ରଧାନମନ୍ତ୍ରୀ କହିଥିଲେ ଯେ, ରାଜନେତାମାନେ ହିଁ ସୌଖୀନ ଆବାସ ନିର୍ମାଣ କରିପାରିବେ ବୋଲି ଧାରଣା ପୂର୍ବରୁ ରହିଥିଲା । ଏବେ ଏହି ଧାରଣା ବଦଳି ଯାଇଛି ଏବଂ ଗରିବ ଲୋକମାନେ ସେମାନଙ୍କ ନିଜସ୍ୱ ଆବାସ ପାଇପାରୁଛନ୍ତି । ଆଜି ଭିତ୍ତିପ୍ରସ୍ତର ସ୍ଥାପନ ହୋଇଥିବା ଆସ୍ଟୋଲ ଜଳ ଯୋଗାଣ ପ୍ରକଳ୍ପ ଏକ ଉତ୍କୃଷ୍ଟ ଇଞ୍ଜିନିୟରିଂ ଢାଞ୍ଚାର ନିଦର୍ଶନ ହେବାକୁ ଯାଉଛି ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ । ସ୍ୱଚ୍ଛ ପାନୀୟ ଜଳ ଲୋକମାନଙ୍କୁ ରୋଗରୁ ମୁକ୍ତ ରଖିଥାଏ ବୋଲି ସେ କହିଥିଲେ । ଗରିବ ଲୋକମାନଙ୍କୁ ନିଜସ୍ୱ ବାସଗୃହ, ବିଦ୍ୟୁତ ସଂଯୋଗ, ସ୍ୱଚ୍ଛ ପାନୀୟ ଜଳ ଏବଂ ସ୍ୱଚ୍ଛ ରୋଷେଇ ଇନ୍ଧନ ଯୋଗାଇ ଦେଇ ସେମାନଙ୍କ ଜୀବନରେ ପରିବର୍ତ୍ତନ ଆଣିବା ଲାଗି ସରକାର ପ୍ରୟାସରତ ଥିବା ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ ।
ସାଧାରଣ ପ୍ରଶାସନ କ୍ଷେତ୍ରରେ ଉଲ୍ଲେଖନୀୟ କୃତୀ ପାଇଁ ଆସନ୍ତା କାଲି ପୁରସ୍କାର ପ୍ରଦାନ କରିବେ ପ୍ରଧାନମନ୍ତ୍ରୀ; ସିଭିଲ ସର୍ଭେଣ୍ଟମାନଙ୍କୁ କରିବେ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏପ୍ରିଲ 21 ତାରିଖ ନୂଆଦିଲ୍ଲୀର ବିଜ୍ଞାନ ଭବନଠାରେ ଅନୁଷ୍ଠିତ ହେବାକୁ ଥିବା ଏକ ସମାରୋହରେ ସାଧାରଣ ପ୍ରଶାସନ କ୍ଷେତ୍ରରେ ଉଲ୍ଲେଖନୀୟ କୃତି ପାଇଁ ବିଭିନ୍ନ ଶ୍ରେଣୀରେ ପୁରସ୍କାରମାନ ପ୍ରଦାନ କରିବେ । ବିଶେଷକରି କେନ୍ଦ୍ର, ରାଜ୍ୟ ଓ ଜିଲ୍ଲା ସ୍ତରର ସରକାରୀ ଅନୁଷ୍ଠାନଗୁଡିକ ଅଗ୍ରାଧିକାର କାର୍ଯ୍ୟକ୍ରମଗୁଡିକୁ କିଭଳି ସଫଳତାର ସହ ରୂପାୟିତ କରିଛନ୍ତି ଏବଂ ସୃଜନାତ୍ମକ ଢଙ୍ଗରେ ଏହିସବୁ ବଛା ବଛା ଫ୍ଲାଗସିପ୍ କାର୍ଯ୍ୟକ୍ରମକୁ ସୁଚାରୁ ଢଙ୍ଗରେ କାର୍ଯ୍ୟକାରୀ କରିଛନ୍ତି ସେସବୁ ଭିତ୍ତିକରି ଏହି ପୁରସ୍କାରମାନ ପ୍ରଦାନ କରାଯାଉଛି । ଏହି ଅବସରରେ ପ୍ରଧାନମନ୍ତ୍ରୀ ସଭିଲ ସର୍ଭେଣ୍ଟମାନଙ୍କୁ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି । ସାଧାରଣ ପ୍ରଶାସନ କ୍ଷେତ୍ରରେ ପ୍ରଧାନମନ୍ତ୍ରୀ ଉତ୍କର୍ଷ ପୁରସ୍କାର ଜନମଙ୍ଗଳକୁ ଦୃଷ୍ଟିରେ ରଖି ଗଠନ କରାଯାଇଛି । ଉତ୍ତମ କାର୍ଯ୍ୟକୁ ଚିହ୍ନଟ, ସ୍ୱୀକୃତି ଏବଂ ଦୃଷ୍ଟାନ୍ତମୂଳକ କାର୍ଯ୍ୟକୁ ପୁରସ୍କୃତ କରିବା ହେଲା ଏହାର ମୁଖ୍ୟ ଉଦ୍ଦେଶ୍ୟ । ଜିଲ୍ଲା, ରାଜ୍ୟ ଓ କେନ୍ଦ୍ରୀୟ ସ୍ତରରେ କାର୍ଯ୍ୟ କରୁଥିବା ସରକାରୀ ଅନୁଷ୍ଠାନଗୁଡିକୁ ପ୍ରଧାନମନ୍ତ୍ରୀ ଉତ୍କର୍ଷ ପୁରସ୍କାର ଲାଗି ବିଭିନ୍ନ ଶ୍ରେଣୀରେ ବଛା ଯାଇଥାଏ । ସେଥିମଧ୍ୟରୁ ଚାରୋଟି ଅଗ୍ରାଧିକାର ପୁରସ୍କାର ଶ୍ରେଣୀ ହେଉଛି – (1) ପ୍ରଧାନମନ୍ତ୍ରୀ ଫସଲ ବୀମା ଯୋଜନା (2) ଡିଜିଟାଲ ପେମେଣ୍ଟକୁ ପ୍ରୋତ୍ସାହନ (3) ପ୍ରଧାନମନ୍ତ୍ରୀ ଆବାସ ଯୋଜନା- ସହରାଂଚଳ ଓ ଗ୍ରାମୀଣ ଏବଂ (4) ଦୀନଦୟାଲ ଉପାଧ୍ୟାୟ ଗ୍ରାମୀଣ କୌଶଳ ଯୋଜନା । ଏହାବ୍ୟତୀତ ଜିଲ୍ଲା, ରାଜ୍ୟ ଓ କେନ୍ଦ୍ର ସ୍ତରରେ କାର୍ଯ୍ୟ କରୁଥିବା ସରକାରୀ ସଂଗଠନଗୁଡିକର ନବ ସୃଜନ କ୍ଷେତ୍ରରେ ଉଲ୍ଲେଖନୀୟ କାର୍ଯ୍ୟ ପାଇଁ ପୁରସ୍କାର ପ୍ରଦାନ କରାଯାଇଥାଏ । ଉପରୋକ୍ତ ଚାରୋଟି ମନୋନୀତ ଶ୍ରେଣୀ ପାଇଁ ଚଳିତ ବର୍ଷ ମୋଟ 11 ଟି ପୁରସ୍କାର ରଖାଯାଇଥିବା ବେଳେ ନବ ସୃଜନ ଶ୍ରେଣୀ ପାଇଁ ଗୋଟିଏ ପୁରସ୍କାର ଏବଂ ଅଭିଳଷିତ ଜିଲ୍ଲାରେ ଉଲ୍ଲେଖନୀୟ କାର୍ଯ୍ୟ ପାଇଁ ଆଉ ଏକ ପୁରସ୍କାର ରଖାଯାଇଛି । ପ୍ରଧାନମନ୍ତ୍ରୀ ଏହି ଅବସରରେ ଦୁଇଟି ପୁସ୍ତକ ଉନ୍ମୋଚନ କରିବେ । ଗୋଟିଏ ପୁସ୍ତକ ‘New Pathways’ ଅଗ୍ରାଧିକାର କାର୍ଯ୍ୟକ୍ରମଗୁଡିକର ସଫଳ ରୂପାୟନ କାହାଣୀ ସ୍ଥାନ ପାଇଛି । ଦ୍ୱିତୀୟ ପୁସ୍ତକଟି ହେଉଛି ‘Aspirational Districts: otentials’ । ଏହି ପୁସ୍ତକରେ ଅଭିଳଷିତ ଜିଲ୍ଲାଗୁଡିକରେ ବ୍ୟାପକ ପରିବର୍ତ୍ତନ ଆଣିବା ଲାଗି ଆବଶ୍ୟକ ନୂଆ ନୂଆ କାର୍ଯ୍ୟ କୌଶଳ ସଂପର୍କରେ ବ୍ୟାପକ ଭାବେ ଉଲ୍ଲେଖ କରାଯାଇଛି ।
ଶ୍ରୀ ଅଟଳ ବିହାରୀ ବାଜପେୟୀଙ୍କ ଜନ୍ମଦିନ ଅବସରରେ ପ୍ରଧାନମନ୍ତ୍ରୀଙ୍କ ଶୁଭକାମନା

ଶ୍ରୀ ଅଟଳ ବିହାରୀ ବାଜପେୟୀଙ୍କ ଜନ୍ମଦିନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କୁ ଶୁଭକାମନା ଜଣାଇଛନ୍ତି । “ଆମର ପ୍ରିୟ ଅଟଳ ଜୀଙ୍କୁ ଜନ୍ମଦିନ ଅବସରରେ ଅଭିନନ୍ଦନ । ତାଙ୍କ ଅସାଧାରଣ ଏବଂ ଗଭୀର ଅନ୍ତର୍ଦୃଷ୍ଟି ସମ୍ପନ୍ନ ନେତୃତ୍ୱ ଭାରତକୁ ଅଧିକ ବିକଶିତ କରିବା ସହ ବିଶ୍ୱ ଦରବାରରେ ଆମର ସମ୍ମାନ ବୃଦ୍ଧି କରିବାରେ ସହାୟକ ହୋଇଥିଲା । ତାଙ୍କର ଉତ୍ତମ ସ୍ୱାସ୍ଥ୍ୟ ପାଇଁ ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଭାଏବ୍ରାଣ୍ଟ ଗୁଜରାଟ ବୈଶ୍ୱିକ ସମ୍ମିଳନୀ-2019 ଅବସରରେ ଉଜବେକୀସ୍ତାନ ରାଷ୍ଟ୍ରପତିଙ୍କୁ ଭେଟିଲେ ପ୍ରଧାନମନ୍ତ୍ରୀ

“ଭାଏବ୍ରାଣ୍ଟ ଗୁଜରାଟ ବୈଶ୍ୱିକ ଶିଖର ସମ୍ମିଳନୀ-2019′ ଅବସରରେ 18 ଜାନୁଆରୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଉଜବେକୀସ୍ତାନ ରାଷ୍ଟ୍ରପତି ମହାମହିମ ମିଃ ଶ୍ୱାକତ ମିର୍ଜିୟୋୟେଭ ଦ୍ୱିପାକ୍ଷିକ ବୈଠକରେ ଯୋଗ ଦେଇଥିଲେ । ପୂର୍ବରୁ, ରାଷ୍ଟ୍ରପତି ମିର୍ଜିୟୋୟେଭ, ଏକ ବଡ଼ ଏବଂ ଉଚ୍ଚ କ୍ଷମତାସମ୍ପନ୍ନ ପ୍ରତିନିଧିଦଳକୁ ନେଇ 17 ଜାନୁଆରୀରେ ଗାନ୍ଧୀନଗରଠାରେ ପହଁଚିଥିଲେ ସେଠାରେ ତାଙ୍କୁ ଗୁଜରାଟ ରାଜ୍ୟପାଳ ଶ୍ରୀ ଓ.ପି କୋହଲୀ ସ୍ୱାଗତ ଜଣାଇଥିଲେ । ସେମାନଙ୍କ ବୈଠକ କାଳରେ ପ୍ରଧାନମନ୍ତ୍ରୀ ରାଷ୍ଟ୍ରପତି ମିର୍ଜିୟୋୟେଭ ଏବଂ ତାଙ୍କ ସହିତ ଆସିଥିବା ପ୍ରତିନିଧି ମଣ୍ଡଳୀଙ୍କୁ ଗୁଜରାଟରେ ସ୍ୱାଗତ କରିଥିଲେ । 30 ସେପ୍ଟେମ୍ବର-1 ଅକ୍ଟୋବର 2018ରେ ଭାରତକୁ ରାଷ୍ଟ୍ରପତି ମିର୍ଜିୟୋୟେଭଙ୍କ ସରକାରୀ ଗସ୍ତ ଅବସରରେ ସେମାନଙ୍କ ବୈଠକ ବିଷୟରେ ସ୍ମରଣ କରିବା ସହିତ ସେହି ବୈଠକରେ ନିଆଯାଇଥିବା ନିଷ୍ପତ୍ତିର ଅଗ୍ରଗତି ଏବଂ କାର୍ଯ୍ୟାନ୍ୱୟନ ନେଇ ସନ୍ତୋଷ ବ୍ୟକ୍ତ କରିଥିଲେ । ଶ୍ରୀ ମିର୍ଜିୟୋୟେଭଙ୍କ ସରକାରୀ ଗସ୍ତ କାଳରେ ଗୁଜରାଟ ଏବଂ ଉଜବେକୀସ୍ତାରନ ଆନ୍ଦିଝାନ କ୍ଷେତ୍ର ମଧ୍ୟରେ ହୋଇଥିବା ଏମଓୟୁ ଉପରେ ସ୍ୱାକ୍ଷର ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ ଉଜବେକ ପ୍ରତିନିଧିମଣ୍ଡଳରେ ଥିବା ଆନ୍ଦିଝାନ କ୍ଷେତ୍ରର ଗଭର୍ଣ୍ଣରଙ୍କ ଉପସ୍ଥିତି ବିଷୟରେ ଜାଣି ଏହି ଆଶାବ୍ୟକ୍ତ କରିଥିଲେ ଯେ ରାଷ୍ଟ୍ରପତି ମିର୍ଜିୟୋୟେଭଙ୍କ ଗସ୍ତ ଭାରତ ଏବଂ ଉଜବେକିସ୍ତାନରର କ୍ଷେତ୍ର ମଧ୍ୟରେ ସହଯୋଗ-ଆନ୍ଦିଝାନ ଏବଂ ଗୁଜରାଟ ମଧ୍ୟରେ ଆପୋସ ସମ୍ପର୍କକୁ ସୁଦୃଢ଼ କରିଛି । 12-13 ଜାନୁଆରୀ 2019ରେ ଉଜବେକୀସ୍ତାନର ସମରକନ୍ଦ ଠାରେ ବୈଦେଶିକ ମନ୍ତ୍ରୀ ସ୍ତରର ପ୍ରଥମେ ଭାରତ-ମଧ୍ୟ ଏସିଆ ବାର୍ତ୍ତାଳାପକୁ ସମର୍ଥନ ଦେବା ଲାଗି ରାଷ୍ଟ୍ରପତି ମିର୍ଜିୟୋୟେଭଙ୍କ ପ୍ରତି କୃତଜ୍ଞତା ବ୍ୟକ୍ତ କରିଥିଲେ । ଏହି ବାର୍ତ୍ତାଳପାରେ ଆଫଗାନିସ୍ତାନରେ ଶାନ୍ତି ଏବଂ ବିକାଶକୁ ସମର୍ଥ ବିଷୟରେ ଗୁରୁତ୍ୱପୂର୍ଣ୍ଣ ବିଚାର ଆଲୋଚନା ହୋଇଥିଲା । ରାଷ୍ଟ୍ରପତି ଶ୍ୱାକତ ମିର୍ଜିୟୋୟେଭ ଭାଏବ୍ରାଣ୍ଟ ଗୁଜରାଟ ସମ୍ମିଳନୀକୁ ଆମନ୍ତ୍ରଣ କରିଥିବାରୁ ପ୍ରଧାନମନ୍ତ୍ରୀଙ୍କ ପ୍ରତି କୃତଜ୍ଞତା ବ୍ୟକ୍ତ କରିଥିଲେ । ଶ୍ରୀ ମିର୍ଜିୟୋୟେଭ ପ୍ରଧାନମନ୍ତ୍ରୀଙ୍କୁ କହିଥିଲେ ଯେ ଉଜବେକୀସ୍ତାନ, ଭାରତରୁ ହେଉଥିବା ନିବେଶକୁ ଉଚ୍ଚ ପ୍ରାଥମିକତା ଦେଉଛି ଏବଂ ସେ ଭାରତ ସହିତ ଉଜବେକୀସ୍ତାନର ଭବିଷ୍ୟତ ସହଯୋଗ ସହ ଜଡ଼ିତ ପ୍ରାଥମିକ କ୍ଷେତ୍ର ଭାବେ ଆଇଟି, ଶିକ୍ଷା, ଫାର୍ମାସ୍ୟୁଟିକାଲ୍ସ, ସ୍ୱାସ୍ଥ୍ୟ ସେବା, କୃଷି-ବ୍ୟବସାୟ ଏବଂ ପର୍ଯ୍ୟଟନ ଭଳି କ୍ଷେତ୍ର ବିଷୟରେ ମଧ୍ୟ ଉଲ୍ଲେଖ କରିଥିଲେ । ରାଷ୍ଟ୍ରପତି ମିର୍ଜିୟୋୟେଭ ପ୍ରଧାନମନ୍ତ୍ରୀଙ୍କୁ ପ୍ରଥମ ଭାରତ-ମଧ୍ୟ ଏସିଆ ବାର୍ତ୍ତାଳାପର ସଫଳତା ପାଇଁ ଅଭିନନ୍ଦନ ଜଣାଇଥିଲେ, ଯେଉଁଥିରେ ମଧ୍ୟ ଏସିଆ କ୍ଷେତ୍ର ଏବଂ ଆଫଗାନିସ୍ତାନରେ ଶାନ୍ତି ଲାଗି ଅଂଶୀଦାର ଦେଶଗୁଡ଼ିକର ମିଳିତ ପ୍ରୟାସ ଉପରେ ଭାରତର ସକାରାତ୍ମକ ପ୍ରଭାବ ପରିଲକ୍ଷିତ ହୋଇଛି ।
2010ରେ ସ୍ୱାକ୍ଷରିତ ପାରସ୍ପରିକ ମାନ୍ୟତା ବୁଝାମଣା (MRA) ସହ ଇନଷ୍ଟିଟ୍ୟୁଟ ଅଫ ଚାର୍ଟାର୍ଡ ଏକାଉଣ୍ଟାଣ୍ଟସ ଅଫ ଇଣ୍ଡିଆ ଏବଂ ଆୟାର୍ଲାଣ୍ଡର ଇନଷ୍ଟିଚ୍ୟୁଟ ଅଫ ସାର୍ଟିଫାଏଡ ପବ୍ଲିକ ଏକାଉଂଟ୍ସ ମଧ୍ୟରେ ସଦ୍ୟ ଏମଆରଏକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ 2010ରେ ସ୍ୱାକ୍ଷରିତ ‘ପାରସ୍ପରିକ ମାନ୍ୟତା ବୁଝାମଣା’ (MRA) ବା ମ୍ୟୁଚୁଆଲ ରିକଗ୍ନିସନ ଏଗ୍ରୀମେଣ୍ଟକୁ ଆଜି ପିଛିଲା ଭାବେ ମଞ୍ଜୁରି ଦେଇଛନ୍ତି । ଏଥିସହିତ କ୍ୟାବିନେଟ ଅଡିଟ ଜ୍ଞାନର ବିକାଶ, ପେସାଦାର ଏବଂ ବୌଦ୍ଧିକ ବିକାଶ, ନିଜର ସମ୍ପୃକ୍ତ ସଦସ୍ୟମାନଙ୍କ ସ୍ୱାର୍ଥକୁ ଉନ୍ନତ କରିବା ଏବଂ ଭାରତ ଓ ଆୟାର୍ଲାଣ୍ଡ ମଧ୍ୟରେ ଅଡିଟ ପେସାର ବିକାଶ ଲାଗି ସକାରାତ୍ମକ ଯୋଗଦାନ ନିମନ୍ତେ ପାରସ୍ପରିକ ସହଯୋଗ ଢାଞ୍ଚାକୁ ପ୍ରୋତ୍ସାହିତ କରିବା ଲାଗି ଇନଷ୍ଟିଚ୍ୟୁଟ ଅଫ ଚାଟାର୍ଡ ଏକାଉଂଟାଂଟ୍ସ ଅଫ ଇଣ୍ଡିଆ (ICAI) ଏବଂ ଇନଷ୍ଟିଟ୍ୟୁଟ ଅଫ ସାର୍ଟିଫାଏଡ ପବ୍ଲିକ ଏକାଉଂଟ୍ସ (CPA), ଆୟାର୍ଲାଣ୍ଡ ମଧ୍ୟ ସଦ୍ୟ ଏମଆରଏକୁ ମଧ୍ୟ ଅନୁମୋଦନ କରିଛନ୍ତି । ପ୍ରଭାବ : ଏହି ଏମଆରଏ ଉଭୟ ପକ୍ଷର ସଦସ୍ୟମାନଙ୍କୁ ଯେକୌଣସି ଦେଶରେ ଉତ୍ତମ କାର୍ଯ୍ୟ ନିମନ୍ତେ ସମ୍ଭାବନା ଉପଲବ୍ଧ କରାଇବ ଏବଂ ଏହାଦ୍ୱାରା ନୂଆ ବଜାରର ଚାହିଦା ପୂରଣ କରିବା ଲାଗି ସେମାନଙ୍କୁ ନିଜ କାରବାରର ପରିସର ବୃଦ୍ଧି କରିବାରେ ସହାୟତା ମିଳିପାରିବ ।
ପ୍ରଧାନମନ୍ତ୍ରୀ ଦେଶବ୍ୟାପୀ ଚାଷୀଙ୍କ ସହ ଆସନ୍ତାକାଲି କରିବେ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ସିଧାସଳଖ ଭିଡିଓ ବ୍ରିଜ କାର୍ଯ୍ୟକ୍ରମ ଜରିଆରେ ସାରାଦେଶର ଚାଷୀଙ୍କ ସହ ଆଲୋଚନା କରିବେ । ସକାଳ 09.30 ମିନିଟ ସମୟରେ ଏହି ଭିଡିଓ ବ୍ରିଜ କାର୍ଯ୍ୟକ୍ରମ ଅନୁଷ୍ଠିତ ହେବ ଏବଂ ଏହାକୁ ସିଧାସଳଖ ଦୂରଦର୍ଶନ ମାଧ୍ୟମରେ ପ୍ରସାରଣ କରାଯିବ । ଏହାଛଡା ଡିଡି କିଷାନ ଏବଂ ଆକାଶବାଣୀ ମାଧ୍ୟମରେ ମଧ୍ୟ ଏହି ମତ ବିନିମୟ କାର୍ଯ୍ୟକ୍ରମ ସିଧାସଳଖ ପ୍ରସାରଣ କରାଯିବ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଚାଷୀମାନଙ୍କଠାରୁ ସେମାନଙ୍କର ମତ, ସମସ୍ୟା ଓ ପ୍ରସ୍ତାବ ସମ୍ପର୍କରେ ମନ ଦେଇ ଶୁଣିବେ । ମତ ବିନିମୟ କାଳରେ ଚାଷୀଙ୍କ ଆୟ କିଭଳି ଦୁଇଗୁଣ କରାଯାଇପାରିବ ସେଥିନେଇ ମଧ୍ୟ ପ୍ରତ୍ୟକ୍ଷ ବିଚାର ବିମର୍ଶ ହେବ । କୃଷକମାନେ ମୁକ୍ତ ମନରେ ପ୍ରଧାନମନ୍ତ୍ରୀଙ୍କ ଆଗରେ ନିଜର ଭାବନା ଉପସ୍ଥାପନ କରିବେ । ଏଥିଲାଗି କୃଷି ବିଜ୍ଞାନ କେନ୍ଦ୍ର, ସାଧାରଣ ସେବା କେନ୍ଦ୍ର ଆଦି ସ୍ଥାନରେ ଚାଷୀମାନେ ଉପସ୍ଥିତ ରହି ପ୍ରଧାନମନ୍ତ୍ରୀଙ୍କ ସହ ମତ ବିନିମୟ କରିବେ । ଏହାଛଡା “ନରେନ୍ଦ୍ର ମୋଦୀ ଆପ୍” ଜରିଆରେ ମଧ୍ୟ ଜନସାଧାରଣ ମତ ବିନିମୟ କାର୍ଯ୍ୟକ୍ରମରେ ଅଂଶଗ୍ରହଣ କରିପାରିବେ ।
ଜାତୀୟ ସଫେଇ କର୍ମଚାରୀ ଆୟୋଗରେ ଗୋଟିଏ ଲେଖାଏଁ ଉପାଧ୍ୟକ୍ଷ ଓ ସଦସ୍ୟ ପଦବୀ ସୃଷ୍ଟି ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଜାତୀୟ ସଫେଇ କର୍ମଚାରୀ ଆୟୋଗରେ ଗୋଟିଏ ଲେଖାଏଁ ଉପାଧ୍ୟକ୍ଷ ଏବଂ ସଦସ୍ୟ ପଦବୀ ସୃଷ୍ଟି କରାଯିବା ପ୍ରସ୍ତାବକୁ ମଞ୍ଜୁରି ପ୍ରଦାନ କରିଛନ୍ତି । ଏହି ନିଷ୍ପତ୍ତି ଆୟୋଗଙ୍କ କାର୍ଯ୍ୟ ଦକ୍ଷତାକୁ ଉନ୍ନତ କରିବା ଏବଂ ନିର୍ଦ୍ଧାରିତ ଲକ୍ଷ୍ୟ ସମୂହଙ୍କ କଲ୍ୟାଣ ଏବଂ ବିକାଶ ଉଦ୍ଦେଶ୍ୟକୁ ପୂରଣ କରିବାକୁ ଦୃଷ୍ଟିରେ ରଖି ନିଆଯାଇଛି । ପୃଷ୍ଠଭୂମି : ଜାତୀୟ ସଫେଇ କର୍ମଚାରୀ ଆୟୋଗ, ସଫେଇ କର୍ମଚାରୀ ଏବଂ ହାତରେ ସଫେଇ କରୁଥିବା ଲୋକମାନଙ୍କ କଲ୍ୟାଣ ପାଇଁ କାର୍ଯ୍ୟ କରିଥାଏ । ଏହି ସଂସ୍ଥା ସଫେଇ କର୍ମଚାରୀମାନଙ୍କ ମଧ୍ୟରେ ରହିଥିବା ସୁଯୋଗ ଏବଂ ସ୍ଥିତିରେ ଅସମାନତା ଦୂର କରିବା ଲାଗି କାର୍ଯ୍ୟ କରିଥାଏ ।
ଚୀନ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ଏପ୍ରିଲ 27-28, 2018ରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଚୀନ ଗସ୍ତରେ ଯାଉଛନ୍ତି । ତାଙ୍କର ଚୀନ ଗସ୍ତ ପୂର୍ବରୁ ସେ ନିମ୍ନୋକ୍ତ ବିବୃତି ଜାରି କରିଛନ୍ତି । “ଚୀନ ଗଣତନ୍ତ୍ରର ରାଷ୍ଟ୍ରପତି ମହାମହିମ ସି ଜିନପିଙ୍ଗଙ୍କ ସହ ଏକ ଅନୌପଚାରିକ ବୈଠକରେ ଯୋଗ ଦେବା ଲାଗି ମୁଁ 27-28 ଏପ୍ରିଲ 2018ରେ ଚୀନ ଗସ୍ତରେ ଯାଉଛି । ଦ୍ୱିପାକ୍ଷିକ ଏବଂ ବିଶ୍ୱସ୍ତରରେ ଗୁରୁତ୍ୱ ବହନ କରୁଥିବା ବ୍ୟାପକ ପ୍ରସଙ୍ଗ ଉପରେ ରାଷ୍ଟ୍ରପତି ସି ଏବଂ ମୁଁ ମତ ବିନିମୟ କରିବୁ । ବିଶେଷ କରି ବର୍ତ୍ତମାନ ଏବଂ ଭବିଷ୍ୟତର ଅନ୍ତର୍ଜାତୀୟ ପରିସ୍ଥିତି ପରିପ୍ରେକ୍ଷୀରେ ଜାତୀୟ ବିକାଶ ଲାଗି ନିଜ ନିଜର ସଂକଳ୍ପ ଏବଂ ପ୍ରାଥମିକତା ବିଷୟରେ ଆମେ ଆଲୋଚନା କରିବୁ । ଆମେ ଭାରତ-ଚୀନ ରଣନୈତିକ ଏବଂ ଦୀର୍ଘସ୍ଥାୟୀ ସମ୍ପର୍କର ପ୍ରଗତି ଦିଗରେ ମଧ୍ୟ ସମୀକ୍ଷା କରିବୁ ।
ଖ୍ରୀଷ୍ଟମାସ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଖ୍ରୀଷ୍ଟମାସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । “ସମସ୍ତଙ୍କୁ ଖ୍ରୀଷ୍ଟମାସର ଶୁଭେଚ୍ଛା ଜଣାଉଛି । ଏହି ଅବସରରେ ଆମେ ଭଗବାନ ଖ୍ରୀଷ୍ଟଙ୍କର ମହାନ ଶିକ୍ଷାକୁ ସ୍ମରଣ କରୁଛେ । ଏହି ପାର୍ବଣ ଋତୁ ଆମ ସମାଜରେ ସୁଖ, ସୌହାର୍ଦ୍ଦ୍ୟ ଓ ସଂପ୍ରୀତିର ଭାବନାକୁ ଆହୁରି ସୁଦୃଢ଼ କରୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନବମ ପର୍ଯ୍ୟାୟ ନଗର ଗ୍ୟାସ ବିତରଣ ପ୍ରକଳ୍ପ କାର୍ଯ୍ୟର ଅଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ବିଜ୍ଞାନ ଭବନରୁ ଭିଡିଓ କନଫରେନ୍ସିଂ ଜରିଆରେ ନବମ CGD ବିଡିଂ ରାଉଣ୍ଡ ଅଧୀନରେ ନଗର ଗ୍ୟାସ ବିତରଣ (City Gas Distribution) ପ୍ରକଳ୍ପ କାର୍ଯ୍ୟ ଲାଗି ଭିତ୍ତିପ୍ରସ୍ତର ସ୍ଥାପନ କରିଥିଲେ । ସେ ମଧ୍ୟ ଦଶମ ସିଜିଡି ବିଡିଂ ରାଉଣ୍ଡର ଶୁଭାରମ୍ଭ କରିଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ନବମ ସିଜିଡି ବିଡିଂ ପର୍ଯ୍ୟାୟ ଅଧୀନରେ ସହରାଂଚଳ ଗ୍ୟାସ ବିତରଣ ନେଟୱାର୍କ ପ୍ରତିଷ୍ଠା ଲାଗି 129ଜିଲ୍ଲାରେ କାର୍ଯ୍ୟାରମ୍ଭ ହୋଇଛି । ସେ ଆହୁରି ଉଲ୍ଲେଖ କରିଥିଲେ ଯେ ସିଜିଡିର ଦଶମ ବିଡିଂ ରାଉଣ୍ଡ ଅଧୀନରେ 400ରୁ ଅଧିକ ଜିଲ୍ଲା ନଗର ଗ୍ୟାସ ବିତରଣ ନେଟୱାର୍କ ପରିସରକୁ ଆସିଯିବେ, ଯାହାକି ମୋଟ ଜନସଂଖ୍ୟାର 70 ପ୍ରତିଶତ ହେବ । ବର୍ତ୍ତମାନ ଦେଶ ଗ୍ୟାସ ଆଧାରିତ ଅର୍ଥବ୍ୟବସ୍ଥା ଆଡ଼କୁ ଗତି କରୁଥିବା ଉପରେ ଜୋର ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଗ୍ୟାସ ଆଧାରିତ ଅର୍ଥବ୍ୟବସ୍ଥାର ସମସ୍ତ ଦିଗ ଉପରେ କେନ୍ଦ୍ର ସରକାର ଏବେ ଗୁରୁତ୍ୱାରୋପ କରୁଛନ୍ତି । ଶ୍ରୀ ମୋଦୀ କହିଥିଲେ ଯେ ଦେଶରେ ଗ୍ୟାସ ଭିତ୍ତିଭୂମିର ଉନ୍ନତି ଲାଗି କେନ୍ଦ୍ର ସରକାର ବ୍ୟାପକ ପଦକ୍ଷେପ ନେଉଛନ୍ତି । ବିଶେଷ କରି ଏଲଏନଜି ଟର୍ମିନାଲ ସଂଖ୍ୟାରେ ବୃଦ୍ଧି, ଦେଶବ୍ୟାପୀ ଗ୍ୟାସ ଗ୍ରୀଡ ସ୍ଥାପନା ଏବଂ ସହରାଂଚଳ ଗ୍ୟାସ ବିତରଣ ନେଟୱାର୍କର ଶୁଭାରମ୍ଭ କରାଯାଇଛି । ସ୍ୱଚ୍ଛ ଇନ୍ଧନ ଦିଗରେ ଗ୍ୟାସ ଆଧାରିତ ଅର୍ଥବ୍ୟବସ୍ଥାର ଭୂମିକା ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ ନଗର ଗ୍ୟାସ ବିତରଣ ନେଟୱାର୍କ ସ୍ୱଚ୍ଛ ଶକ୍ତି ସମାଧାନ ହାସଲ କରିବାରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ । ସେ ପୁଣି କହିଥିଲେ ସ୍ୱଚ୍ଛ ଇନ୍ଧନ ଉପଯୋଗ ଦିଗରେ କେନ୍ଦ୍ର ସରକାରଙ୍କ ବ୍ୟାପକ ପ୍ରୟାସ ଜାରି ରହିଛି । ଏହି ପରିପ୍ରେକ୍ଷୀରେ, ସେ କେନ୍ଦ୍ର ସରକାରଙ୍କ ଦ୍ୱାରା ନିଆଯାଉଥିବା ବିଭିନ୍ନ ସ୍ୱଚ୍ଛ ଇନ୍ଧନ ପ୍ରୟାସ ଯେପରିକି ଇଥାନଲ ସମ୍ମିଶ୍ରଣ, ଜୈବଇନ୍ଧନ ରିଫାଇନେରୀ, କମ୍ପ୍ରେସଡ ଜୈବ ଗ୍ୟାସ ପ୍ଲାଂଟ, ପରିବର୍ଦ୍ଧିତ ଏଲପିଜି କଭରେଜ ଏବଂ ବାହନ ପାଇଁ ବିଏସ-6 ପର୍ଯ୍ୟାୟର ଇନ୍ଧନ ପ୍ରଚଳନ ଆଦି ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଗତ ଚାରି ବର୍ଷ ମଧ୍ୟରେ 12 କୋଟି ଏଲପିଜି ସଂଯୋଗ ଯୋଗାଇ ଦିଆଯାଇଛି । ସେ କହିଥିଲେ ଯେ ସହରଂଚଳରେ ଗ୍ୟାସ ନେଟୱାର୍କ ଏକ ନୂତନ ଆର୍ଥିକ ବାତାବରଣ ବିକଶିତ କରୁଛି, ଯାହା ଗ୍ୟାସ ଆଧାରିତ ଶିଳ୍ପ, ଯୁବକମାନଙ୍କ ପାଇଁ ନିଯୁକ୍ତି ଏବଂ ନାଗରିକମାନଙ୍କ ପାଇଁ ସହଜ ଜୀବନଧାରଣକୁ ସୁନିଶ୍ଚିତ କରୁଛି । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର ସ୍ୱଚ୍ଛ ଇନ୍ଧନ ଏବଂ ଗ୍ୟାସ ଆଧାରିତ ଅର୍ଥବ୍ୟବସ୍ଥାର ଲକ୍ଷ୍ୟ ହାସଲ ଲାଗି ଜୋରଦାର ପ୍ରୟାସ କରୁଛନ୍ତି । ଏପରି ଲକ୍ଷ୍ୟ କେବଳ ଆମ ପାଇଁ ନୁହେଁ ବରଂ ସମଗ୍ର ମାନବଜାତି ଏବଂ ପରବର୍ତ୍ତୀ ପିଢ଼ି ପାଇଁ ଉନ୍ନତ ଜୀବନ ଧାରଣ ଲକ୍ଷ୍ୟ ପୂରଣ କରିବ ବୋଲି ପ୍ରଧାନମନ୍ତ୍ରୀ କହିଥିଲେ ।
ବିଶ୍ୱ ଜୈବ ଇନ୍ଧନ ଦିବସ ଆସନ୍ତାକାଲି, ଯୋଗଦେବେ ପ୍ରଧାନମନ୍ତ୍ରୀ

ଜୈବ ଇନ୍ଧନ ଦିବସ ଅବସରରେ 2018 ଅଗଷ୍ଟ 10ରେ ନୂଆଦିଲ୍ଲୀର ବିଜ୍ଞାନ ଭବନରେ ଆୟୋଜିତ ଏକ ଉତ୍ସବରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଯୋଗଦେବେ । ସେ କୃଷକ, ବୈଜ୍ଞାନିକ, ଉଦ୍ୟୋଗୀ, ଛାତ୍ର, ସରକାରୀ ପଦାଧିକାରୀ ଏବଂ ବିଧାୟକମାନଙ୍କର ଏକ ସମ୍ମିଳନୀକୁ ସମ୍ବୋଧିତ କରିବେ । ଅଶୋଧିତ ତୈଳ ଉପରୁ ନିର୍ଭରଶୀଳତା ହ୍ରାସ କରିବାରେ ଜୈବ ଇନ୍ଧନ ବିଶେଷ ଭାବେ ସହାୟକ ହେବ । ଏହା ସ୍ୱଚ୍ଛ ପରିବେଶ, କୃଷକମାନଙ୍କ ଆୟବୃଦ୍ଧି, ଗ୍ରାମାଂଚଳରେ ରୋଜଗାର ବୃଦ୍ଧି ଆଦି କ୍ଷେତ୍ରରେ ମଧ୍ୟ ଯୋଗଦାନ କରିପାରିବ । ଏଥିପାଇଁ ସରକାରୀ ପଦକ୍ଷେପମାନ ଗ୍ରହଣ କରାଯାଉଛି । କେନ୍ଦ୍ର ସରକାରଙ୍କ ପଦକ୍ଷେପ ଫଳରେ ପେଟ୍ରୋଲ ସହ ଇଥାନଲର ମିଶ୍ରଣ ଓ ବ୍ୟବହାର ବୃଦ୍ଧି ପାଇଛି । 2013-14ରେ ଇଥାନଲ ଯୋଗଦାନ 38 କୋଟି ଲିଟର ଥିଲାବେଳେ 2017-18ରେ ଏହା ବୃଦ୍ଧି ପାଇ ପାଖାପାଖି 141 କୋଟି ଲିଟରରେ ପହଂଚିଛି । ସରକାର ମଧ୍ୟ 2018 ଜୁନରେ ଜୈବ ଇନ୍ଧନର ଜାତୀୟ ନୀତିକୁ ମଞ୍ଜୁରି ପ୍ରଦାନ କରିଛନ୍ତି ।
ଭଗବାନ ବିର୍ସା ମୁଣ୍ଡାଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଭଗବାନ ବିର୍ସା ମୁଣ୍ଡାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଭଗବାନ ବିର୍ସା ମୁଣ୍ଡାଙ୍କ ଜୟନ୍ତୀ ଅବସରରେ ମୁଁ ତାଙ୍କୁ ଶ୍ରଦ୍ଧା ସୁମନ ଅର୍ପଣ କରୁଛି । ତାଙ୍କ ଅଦମ୍ୟ ସାହସ ଆମ ପାଇଁ ପ୍ରେରଣାର ଉତ୍ସ । ଭଗବାନ ବିର୍ସା ମୁଣ୍ଡାଙ୍କ ପ୍ରେରଣାରେ ଆମେ ଆଦିବାସୀ ସମ୍ପ୍ରଦାୟର ସଶକ୍ତୀକରଣ ଦିଗରେ କାମ କରୁଛୁ, ଯେଉଁମାନେ କି ଭାରତର ଗୌରବ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଗୁଜରାଟ ଦୁର୍ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟ ଦୁର୍ଘଟଣାରେ ପ୍ରାଣହାନି ହେତୁ ଗଭୀର ଶୋକ ପ୍ରକଟ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଗୁଜରାଟର ରଙ୍ଘୋଲା ଦୁର୍ଘଟଣାରେ ମୃତ ବ୍ୟକ୍ତିମାନଙ୍କ ପରିବାରବର୍ଗଙ୍କ ପ୍ରତି ମୋର ଶୋକତ୍ସ୍ବାସ ଏବଂ ସମବେଦନା । ଏହି ଦୁର୍ଘଟଣା ଅତ୍ୟନ୍ତ ଦୁର୍ଭାଗ୍ୟଜନକ ଓ ମର୍ମନ୍ତୁଦ । ଆହତମାନଙ୍କ ଶୀଘ୍ର ଆରୋଗ୍ୟ କାମନା କରୁଛି” ।
ବ୍ୟବସାୟ କରିବାର ସହଜତା ତାଲିକାରେ ଭାରତର ଐତିହାସିକ ଲମ୍ଫକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ବିଶ୍ୱବ୍ୟାଙ୍କ ପକ୍ଷରୁ ଆଜି ପ୍ରକାଶିତ ସହଜ ବ୍ୟାପାର ପଦ୍ଧତି ବିବରଣୀ – 2018ରେ ଭାରତର ଐତିହାସିକ 30ଟି ସ୍ଥାନର ଲମ୍ଫ ପ୍ରଦାନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିଛନ୍ତି । 2017ରେ ପ୍ରକାଶିତ ରିପୋର୍ଟରେ ଏହି ମାନ୍ୟତା 130 ଥିଲାବେଳେ ସେ ତୁଳନାରେ ବର୍ତ୍ତମାନର ପ୍ରକାଶିତ ରିପୋର୍ଟରେ ଏଥିରେ ଉନ୍ନତି ଘଟିବା ସହ ଏହି ମାନ୍ୟତା 100ରେ ପହଂଚିଛି । ମାନ୍ୟତା ତାଲିକାରେ ଏହି ଉର୍ଦ୍ଧ୍ଵମୁଖୀ ଗତିକୁ ଐତିହାସିକ ଦର୍ଶାଇ ପ୍ରଧାନମନ୍ତ୍ରୀ କ୍ରମାଗତ ଟ୍ୱିଟ ମାଧ୍ୟମରେ ପ୍ରକାଶ କରିଥିଲେ ଯେ ମାନ୍ୟତା କ୍ଷେତ୍ରରେ ଏହି ଉନ୍ନତି ହେଉଛି ଟିମ ଇଣ୍ଡିଆ ଦ୍ୱାରା ସମସ୍ତ ଦିଗରେ ଏବଂ ବିବିଧ କ୍ଷେତ୍ରୀୟ ସଂସ୍କାରର ଫଳ । “ବ୍ୟବସାୟ କରିବାର ସହଜ ପଦ୍ଧତି ମାନ୍ୟତାରେ ଯେଉଁ ଉନ୍ନତି ଘଟିଛି ତାହା ହେଉଛି ଟିମ ଇଣ୍ଡିଆ ଦ୍ୱାରା ସମସ୍ତ ଦିଗରେ ଏବଂ ବିଭିନ୍ନ କ୍ଷେତ୍ରରେ ବହୁମୂଖୀ ସଂସ୍କାରର ଫଳ । ସହଜ ବ୍ୟବସାୟିକ ପରିବେଶ ଆମ ଉଦ୍ୟୋଗୀମାନଙ୍କ ପାଇଁ ବିଶେଷ କରି ଏମଏସଏମଇ କ୍ଷେତ୍ରକୁ ଐତିହାସିକ ସୁଯୋଗ ପ୍ରଦାନ କରିବା ସହ ଅଧିକ ସୁଯୋଗ ପ୍ରଦାନ କରୁଛି । ଗତ 3 ବର୍ଷ ଧରି ବ୍ୟବସାୟକୁ ସହଜ କରିବା ପାଇଁ ରାଜ୍ୟମାନଙ୍କ ମଧ୍ୟରେ ଏକ ପ୍ରତିଦ୍ୱନ୍ଦ୍ୱିତାପୂର୍ଣ୍ଣ ଭାବନା ବୃଦ୍ଧି ପାଉଥିବାର ଆମେ ଦେଖିଛୁ । ଏହା ଲାଭପ୍ରଦ ହୋଇଛି । ଭାରତରେ ବ୍ୟବସାୟ କରିବା କେବେ ହେଲେ ମଧ୍ୟ ସହଜ ହୋଇନଥାଏ । ଆମ ଦେଶରେ ଅର୍ଥନୈତିକ ସୁଯୋଗର ଅନ୍ୱେଷଣ କରିବା ପାଇଁ ଭାରତ ବିଶ୍ୱକୁ ଆମନ୍ତ୍ରଣ କରୁଛି! ‘ସଂସ୍କାର, ପ୍ରଦର୍ଶନ ଏବଂ ରୂପାନ୍ତରଣ’ ମନ୍ତ୍ର ଦ୍ୱାରା ପରିଚାଳିତ ହୋଇ ଆମର ମାନ୍ୟତାରେ ଅଧିକ ଉନ୍ନତି ଆଣିବା ସହ ଅର୍ଥନୈତିକ ପ୍ରଗତି କ୍ଷେତ୍ରରେ ମଧ୍ୟ ଅଧିକ ସଂସ୍କାର ଆଣିବା ପାଇଁ ଆମେ ସଂକଳ୍ପବଦ୍ଧ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ମହାତ୍ମା ଫୁଲେଙ୍କୁ ଜୟନ୍ତୀ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାତ୍ମା ଫୁଲେଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞଳି ଅର୍ପଣ କରିଛନ୍ତି । ‘‘ମହାତ୍ମା ଫୁଲେଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞଳି । ସମାଜ ସଂସ୍କାର ଦିଗରେ ତାଙ୍କର ଅବିରାମ ଓ ଅଗ୍ରଣୀ କାର୍ଯ୍ୟ ନିଷ୍ପେସିତ ବର୍ଗର କଲ୍ୟାଣ ପାଇଁ ବିଶେଷ ଭାବେ ସହାୟକ ହୋଇଥିଲା । ନାରୀ ସମାଜର ଉନ୍ନତି ଏବଂ ଯୁବବର୍ଗକୁ ଶିକ୍ଷିତ କରିବା ଦିଗରେ ତାଙ୍କର ଅବିରତ ପ୍ରୟାସ ଓ ପ୍ରତିବଦ୍ଧତା ରହିଥିଲା’’, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଷ୍ଟ୍ରୀୟ ଶିକ୍ଷକ ପୁରସ୍କାର ବିଜେତାଙ୍କ ସହ ପ୍ରଧାନମନ୍ତ୍ରୀଙ୍କ  ମତ ବିନିମୟ

ସ୍କୁଲ ଓ ଆଖପାଖରେ ଡିଜିଟାଲ ସଂସ୍କାର ଆଣିବା ପାଇଁ ଶିକ୍ଷକମାନଙ୍କୁ ପରାମର୍ଶ ଗୁରୁ-ଶିଷ୍ୟଙ୍କ ମଧ୍ୟରେ ବ୍ୟବଧାନ ହ୍ରାସ ଲାଗି ଶିକ୍ଷାବିତମାନଙ୍କୁ ଆହ୍ୱାନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଶିକ୍ଷକ ଦିବସ ଅବ୍ୟବହିତ ପୂର୍ବରୁ ଆଜି (ମଙ୍ଗଳବାର) ଲୋକ କଲ୍ୟାଣ ମାର୍ଗଠାରେ ବର୍ଷ 2017ର ରାଷ୍ଟ୍ରୀୟ ଶିକ୍ଷକ ପୁରସ୍କାର ବିଜେତାମାନଙ୍କ ସହ ମତ ବିନିମୟ କରିଛନ୍ତି । ଏହି ଅବସରରେ କେନ୍ଦ୍ର ମାନବ ସମ୍ବଳ ବିକାଶ ମନ୍ତ୍ରୀ ଶ୍ରୀ ପ୍ରକାଶ ଜାଭଡେକର ଉପସ୍ଥିତ ଥିଲେ । ଦେଶରେ ଶିକ୍ଷାର ମାନ ବୃଦ୍ଧି କ୍ଷେତ୍ରରେ ଅନନ୍ୟ ଅବଦାନ ପାଇଁ ପ୍ରଧାନମନ୍ତ୍ରୀ, ପୁରସ୍କାର ବିଜେତାମାନଙ୍କୁ ଶୁଭେଚ୍ଛା ଜଣାଇଥିଲେ । ଶିକ୍ଷା ପାଇଁ ଉତ୍ସର୍ଗୀକୃତ ମନୋଭାବ ଏବଂ ଏହାକୁ ସେମାନଙ୍କ ଜୀବନର ମନ୍ତ୍ର ଭାବେ ଗ୍ରହଣ କରିଥିବାରୁ ସେ ତାଙ୍କର ଭୂରି ଭୂରି ପ୍ରଶଂସା କରିଥିଲେ । ସେ କହିଥିଲେ ଯେ, ଜଣେ ଶିକ୍ଷକ ଜୀବନସାରା ଶିକ୍ଷକ ହିଁ ହୋଇ ରହିଥାନ୍ତି । ଆଲୋଚନା ବେଳେ, ସେମାନଙ୍କ ସଂଗଠନକୁ ସକ୍ରୀୟ କରାଇବା ସହିତ ସ୍କୁଲର ବିକାଶରେ ଏକ ଅଭିନ୍ନ ଅଙ୍ଗ ଭାବେ ଅଂଶଗ୍ରହଣ କରିବା ପାଇଁ ପ୍ରଧାନମନ୍ତ୍ରୀ ବିଜେତାମାନଙ୍କୁ ନିବେଦନ କରିଥିଲେ । ଛାତ୍ରମାନଙ୍କର ବିଶେଷକରି ଗରିବ ଶ୍ରେଣୀର ଏବଂ ଗ୍ରାମାଂଚଳରେ ବସବାସ କରୁଥିବା ଛାତ୍ରଛାତ୍ରୀମାନଙ୍କର ଅନ୍ତର୍ନିହିତ ପ୍ରତିଭାକୁ ବିକଶିତ କରିବା କ୍ଷେତ୍ରରେ କାର୍ଯ୍ୟ କରିବା ଲାଗି ସେ ଶିକ୍ଷକମାନଙ୍କୁ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଶିକ୍ଷାବିତମାନେ ଶିକ୍ଷକ ଏବଂ ଛାତ୍ରଛାତ୍ରୀମାନଙ୍କ ମଧ୍ୟରେ ଥିବା ଦୂରତ୍ୱକୁ ସଂପୂର୍ଣ୍ଣ ରୂପେ ହ୍ରାସ କରିବା ଦିଗରେ କାର୍ଯ୍ୟ କରନ୍ତୁ, ଯାହାଦ୍ୱାରା ଶିକ୍ଷକମାନେ ଛାତ୍ରଛାତ୍ରୀମାନଙ୍କର ଆଜୀବନ ସ୍ମରଣୀୟ ହୋଇ ରହିବେ । ସ୍କୁଲଗୁଡିକରେ ଏବଂ ଏହାର ପାର୍ଶ୍ଵବର୍ତ୍ତି ଅଂଚଳରେ ଡିଜିଟାଲ ସଂସ୍କାର ଆଣିବା ପାଇଁ ଶିକ୍ଷକମାନଙ୍କୁ ସେ ପ୍ରୋତ୍ସାହିତ କରିଥିଲେ । ପ୍ରଧାନମନ୍ତ୍ରୀଙ୍କ ସହ ଆଲୋଚନ କରିବା ସମୟରେ ପୁରସ୍କାର ବିଜେତାମାନେ ସେମାନଙ୍କ ସ୍କୁଲକୁ ଶିକ୍ଷାର କେନ୍ଦ୍ର ଏବଂ ସର୍ବୋତ୍ତମ ଭାବେ ରୂପାନ୍ତରିତ କରିବା କ୍ଷେତ୍ରରେ ଉତ୍ସାହପୂର୍ଣ୍ଣ କାହାଣୀମାନ ବର୍ଣ୍ଣନା କରିଥିଲେ । ନୂତନ ଅନଲାଇନ ପଞ୍ଜୀକରଣ ବ୍ୟବସ୍ଥା ଏବଂ ଡିଜିଟାଲ ଇଣ୍ଡିଆ ଭଳି ଯୋଜନା ପାଇଁ ସେମାନେ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜ୍ଞାପନ କରି କହିଥିଲେ ଯେ ଏହା ଜରିଆରେ ଦେଶରେ ସ୍କୁଲ ଶିକ୍ଷା କ୍ଷେତ୍ରରେ ଏକ ବଡ ଧରଣର ଗୁଣାତ୍ମକ ପରିବର୍ତ୍ତନ ଅଣାଯାଇପାରିବ । ଚଳିତ ବର୍ଷ, ମାନବ ସମ୍ବଳ ବିକାଶ ମନ୍ତ୍ରଣାଳୟ ଦ୍ୱାରା ରାଷ୍ଟ୍ରୀୟ ଶିକ୍ଷକ ପୁରସ୍କାର ଚୟନ ନିୟମାବଳୀରେ ପରିବର୍ତ୍ତନ କରାଯାଇଥିଲା । ଏହି ନୂତନ ଯୋଜନାରେ ସ୍ୱ-ଚୟନର ପରିକଳ୍ପନା କରାଯାଇଛି ଏବଂ ସଂପ୍ରତି ପ୍ରମୁଖ ରାଷ୍ଟ୍ରୀୟ ପୁରସ୍କାରଗୁଡିକର ନୂତନତ୍ୱ ଦ୍ୱାରା ଏହା ପ୍ରେରିତ । ଏହି ଯୋଜନା ସ୍ୱଚ୍ଛ, ନିରପେକ୍ଷ ଏବଂ ପୁରସ୍କାରର ଉତ୍କୃଷ୍ଟତାକୁ ପ୍ରଦର୍ଶିତ କରୁଛି ।